תאריך:‏05 דצמבר 2024

סימוכין:0905-2024

לכבוד

יו"ר האיגודים

**הנדון: הפסקה מיידית של שיתוף הפעולה עם משרד הבריאות לאור התנהלותו החד צדדית של מנכ"ל משרד הבריאות**

חברים,

בעודנו עומדים על כך שמשרד הבריאות ינהל עימנו מו"מ כן ופתוח סביב הסוגיות שנכללו בחוק ההסדרים לשנת 2025, נדהמנו לגלות לפני מספר שעות כי מנכ"ל המשרד כבר גיבש שורה של תקנות מפורטות שנועדו לשנות דה פקטו את תקנות הרופאים ולהעביר מהמועצה המדעית אל משרדו סמכויות רבות בתחום ההתמחויות לרבות השקת התמחות תקדימית בקהילה והכרה סיטונית ברופאים מומחים המגיעים לארץ.

תחת הכותרת "התייעצות", העביר לידינו מנכ"ל המשרד טיוטת תקנות המונה 9 תיקונים שונים לפקודת הרופאים, תוך שהוא מזכיר כי סעיף 17 לפקודת הרופאים קובע את סמכות השר לעניין תקנות אלה. במילים אחרות, מנכ"ל המשרד מדבר על התייעצות ועל "שיח ענייני", אבל ממהר לרתום את הסוסים לפני העגלה ולרמוז מי מחזיק במושכות. ואם לא די בכך, כל 9 הסעיפים זהים להפליא לסעיפים שהופיעו בחוק ההסדרים, ללא כל שינוי מהותי.

**מדובר בדוגמה בוטה נוספת להתנהלות החד צדדית, שלא לומר בריונית, שמוביל בעת האחרונה** **מנכ"ל המשרד, ולכך שלא היתה כל כוונה אמיתית להגיע עימנו להסכמות**. התכלית היחידה שמנחה את הדרג המקצועי במשרדי הבריאות והאוצר היא לייצר לעצמם עוד כח ועוד שליטה על מערכת הבריאות תוך החלשת כוחנו הארגוני והמקצועי. התנהלות זו כבר הובילה אותנו להכריז על סכסוך עבודה, וככל שלא נראה בזמן הקרוב שינוי חד מצד משרד הבריאות, לא נהסס לנקוט בכל הצעדים הדרושים מכורח הכרזת הסכסוך.

עוד לא יבשה הדיו על מכתבי זה ובטרם הוצאתו, הובא לתשומת לבנו  מכתבו של מנכ"ל משרד הבריאות בו הוא מבקש להעניק לאחות ברפואה דחופה בבי"ח ובקופ"ח סמכויות המשתוות לסמכויות של רופא במלר"ד. מסקנתי שמנכ"ל משרד הבריאות נחוש להמשיך לפגוע , במעמד הרופא ולמצוא "תחליפי רופא" על כל המשתמע מכך לגבי איכות הטיפול לכלל האוכלוסייה.

**בשלב זה, ובתקווה כי מי שצריך להתעשת יעשה זאת במהרה, אני מבקש לעצור לאלתר כל שיתוף פעולה של האיגודים או מי מטעמכם עם משרד הבריאות – בכל התחומים .**

**אבקש שתנחו בהתאם את נציגכם במועצות הלאומיות, ולמען הסר ספק - באופן חריג יש להמשיך את העבודה בוועדות הפועלות בתחום הפסיכיאטריה, ביטוח לאומי , ועדות בדיקה וועדות משרד הביטחון.**

 **בברכה,**

 **פרופ' ציון חגי,**

 **יו"ר ההסתדרות הרפואית בישראל**

העתקים:

סגני יו"ר, ההסתדרות הרפואית בישראל

חברי מזכירות, ההסתדרות הרפואית בישראל

ועדי רופאים בתי חולים

ועדי רופאים בקהילה

ח"כ אוריאל בוסו , שר הבריאות

עו"ד לאה ופנר, מנכ"ל ההסתדרות הרפואית בישראל